CELEX: 62007TN0459
Language: el
Date: 2007-12-17 00:00:00
Title: Υπόθεση T-459/07: Προσφυγή της 17ης Δεκεμβρίου 2007 — Hangzhou Duralamp Electronics κατά Συμβουλίου

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/48
            
         Προσφυγή της 17ης Δεκεμβρίου 2007 — Hangzhou Duralamp Electronics κατά Συμβουλίου
   (Υπόθεση T-459/07)
   (2008/C 51/89)
   Γλώσσα διαδικασίας: η αγγλική
   Διάδικοι
   
      Προσφεύγουσα: Hangzhou Duralamp Electronics Co., Ltd (Hangzhou City, Κίνα) (εκπρόσωποι: M. Gambardella και V. Villante, δικηγόροι)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 1205/2007 του Συμβουλίου, της 15ης Οκτωβρίου 2007, για την επιβολή δασμού αντιντάμπινγκ στις εισαγωγές λαμπτήρων φθορισμού μικρού μεγέθους με ηλεκτρονικό κύκλωμα (CFL-i), καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11, παράγραφος 2, του κανονισμού (ΕΚ) 384/96 και την επέκταση του δασμού στις εισαγωγές του ίδιου προϊόντος που αποστέλλονται από τη Σοσιαλιστική Δημοκρατία του Βιετνάμ, την Ισλαμική Δημοκρατία του Πακιστάν και τη Δημοκρατία των Φιλιππίνων (που δημοσιεύθηκε στην ΕΕ L 272, της 17ης Οκτωβρίου 2007, σ. 1) στο μέτρο που έχει εφαρμογή στην προσφεύγουσα,
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, κινεζική εταιρία, ζητεί την ακύρωση του κανονισμού (ΕΚ) 1205/2007 του Συμβουλίου, της 15ης Οκτωβρίου 2007, για την επιβολή δασμού αντιντάμπινγκ στις εισαγωγές λαμπτήρων φθορισμού μικρού μεγέθους με ηλεκτρονικό κύκλωμα (CFL-i), καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11, παράγραφος 2, του κανονισμού (ΕΚ) 384/96 και την επέκταση του δασμού στις εισαγωγές του ίδιου προϊόντος που αποστέλλονται από τη Σοσιαλιστική Δημοκρατία του Βιετνάμ, την Ισλαμική Δημοκρατία του Πακιστάν και τη Δημοκρατία των Φιλιππίνων (1), στο μέτρο που έχει εφαρμογή στην προσφεύγουσα.
   Προς στήριξη του αιτήματός της, η προσφεύγουσα προβάλλει ότι η άποψη του Συμβουλίου ότι όλοι οι λαμπτήρες CFL-i αποτελούσαν το ίδιο προϊόν παρά τις διαφορές τους όσον αφορά τη διάρκεια ζωής, την ισχύ, το κάλυμμα, άλλους ενσωματωμένους μηχανισμούς, το μήκος, τη διάμετρο, τη διαγώνιο ή τον τελικό καταναλωτή, είναι εσφαλμένη.
   Η προσφεύγουσα προβάλλει περαιτέρω ότι το Συμβούλιο υπέπεσε σε πρόδηλη πλάνη εκτιμήσεως όταν υπολόγισε τα περιθώρια ντάμπιγνκ, υποτιμολογήσεως και ζημιών. Η μεθοδολογία με την οποία εκτέθηκαν τα στοιχεία βάσει των στοιχείων της Eurostat, σύμφωνα με την προσφεύγουσα, δεν εξηγήθηκαν με τον προσβαλλόμενο κανονισμό και το Συμβούλιο όφειλε να είχε παράσχει στα ενδιαφερόμενα για την έρευνα μέρη μια μη εμπιστευτική σύνοψη της μεθοδολογίας που χρησιμοποιήθηκε και τα παραδείγματα υπολογισμού.
   Περαιτέρω, η προσφεύγουσα προβάλλει ότι το δικαίωμά της να ακουστεί όσον αφορά την επιλογή της ανάλογης χώρας παραβιάστηκε, αφού δεν δόθηκε στην προσφεύγουσα η δυνατότητα κατά τη διάρκεια της έρευνας που οδήγησε στην έκδοση του βαλλόμενου κανονισμού να σχολιάσει την αντικατάσταση του Μεξικού από την Κορέα ως ανάλογης χώρας.
   Επιπλέον, η προσφεύγουσα ισχυρίζεται ότι το Συμβούλιο παρέβη τα άρθρα 7, 9 και 21 του βασικού κανονισμού (2) επιβάλλοντας δασμούς αντιντάμπινγκ και όταν το συμφέρον της Κοινότητας δεν επέβαλλε την παρέμβαση.
   Τέλος, η προσφεύγουσα προβάλλει ότι το Συμβούλιο παρέβη το άρθρο 5, παράγραφος 4, του βασικού κανονισμού και υπέπεσε σε πρόδηλη πλάνη εκτιμήσεως επιβάλλοντας δασμούς αντιντάμπινγκ παρά το γεγονός ότι η καταγγελία βάσει της οποίας άρχισε η έρευνα δεν υποστηρίχθηκε από την κοινοτική βιομηχανία αφού το τμήμα των κοινοτικών παραγωγών που αντιτίθενται στην καταγγελία αντιπροσωπεύει πέραν του 50 % της κοινοτικής παραγωγής του ίδιου προϊόντος.
   
      (1)  ΕΕ L 272, σ. 1.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56, σ. 1).